የታላቁ ሕዳሴ ግድብን አለመጨረስ ውርደት ስለሚሆን የሚችሉትን ሁሉ እንደሚደግፉ አብመድ ያነጋገራቸው ነዋሪዎች ገለጹ፡፡
የታላቁ የሕዳሴ ግድብ ሰሞኑን ዓለም አቀፋዊ አጀንዳ ሆኗል፡፡ በግብጽ እና ኢትዮጵያ መካከል ሲደረግ የነበረው ድርድር መልካም ነገሮችን ይዞ ሲሄድ እንደነበረ ቢነገርም በቅርቡ ኢትዮጵያ ባልተገኘችበት መድረክ አሜሪካ ያወጣችው መግለጫ ኢትዮጵያን አስቆጥቷል፡፡ የኢትዮጵያ መንግሥትም የአገሪቱን ሉዓላዊ ጥቅም የሚነካ አንዳችም ስምምነት እንደማይፈጽም አቋሙን ግልጽ አድርጓል፡፡ የኢትዮጵያን የማይናወጥ አቋም የተመለከተችው ግብጽም ከውይይት ባለፈ ዛቻ የተመላበት ንግግር ማድረግ ጀምራለች፡፡ይህንን ጉዳይ በተመለከተ የአማራ ብዙኃን መገናኛ ድርጅት በተለያዩ ከተሞች ነዋሪዎችን አነጋግሯል፡፡ የደሴ ከተማ ነዋሪዋ ወይዘሮ ፍሬዘር ኅሉፍ “ዓባይ የኢትዮጵያውያን ኅልውና ነው፤ ኢትዮጵያውያን ለዓባይ የሚቻላቸውን ሁሉ ሰጥተዋል፤ አሜሪካም ሆነች ግብጽ እያወጡት ያለው መግለጫ ፈጽሞ ተቀባይነት የለውም” ብለዋል፡፡ የሕዳሴ ግድብን ለኢትዮጵያውያን እንደ ዓድዋ ድል ታሪካዊ መሆኑንም ወይዘሮ ፍሬዘር ተናግረዋል፡፡ ኢትዮጵያ የታችኛው ተፋሰስ ሀገራት ጥቅምን ከግምት ውስጥ ባስገባ መልኩ ለመጠቀም ማቀዷ እና ማሳተፏንም አድንቀዋል፡፡ ሕዝቡ በዓባይ ጉዳይ ቁርጠኛ መሆኑንም ተናግረዋል፡፡ ግብጽ እያመጣችው ያለው ሐሳብ የኢትዮጵያን ሉዓላዊነት የሚጋፋ መሆኑንም ወይዘሮ ፍሬዘር አስተያየት ሰጥተዋል፡፡ ከፍተኛ ባለስልጣናት ነገሮቹን በውይይት ይፈቱታል ብለው እንደሚገምቱም ገልጸዋል፡፡“ከሁሉም መቅደም ያለበት ሠላማዊ መንገድ መሆን አለበት” ብለዋል ወይዘሮ ፍሬዘር፡፡ ሕዳሴ ግድብ እንደሚጠናቀቅና ኢትዮጵያ ከዓባይ መጠቀም ያለባትን ነገር መጠቀም እንድትችል የበኩላቸውን ድርሻ እንደሚወጡም አረጋግጠዋል፡፡ “በታላቁ የሕዳሴ ጉዳይ በዘር እንደማንከፋፈል አምናለሁ” ያሉት ወይዘሮ ፍሬዘር ዓባይ ብሔርተኝነትን ከስሩ ነቅሎ ሊያጠፋ የሚችል እና ኢትዮጵያዊነትን የሚያጎላ አንዱ መንገድ መሆኑንም ገልጸዋል፡፡የሰቆጣ ከተማ አስተዳደር ነዋሪዋ ወይዘሮ የሻለም ጌታነህም ግድቡ የሀገሪቱን ኢኮኖሚ ያሻሽላል በሚል ተስፋ ሕዝብ የሚጠበቀው ሀብት መሆኑን ተናግረዋል፡፡ “የሕዳሴ ግድብን ሳይጨርሱ መቅረት ከውርደትም በላይ ነው” ያሉት ወይዘሮ የሻለም ዓግድቡን ለማጠናቀቅ ሁሉም ኢትዮጵያዊ የድርሻውን መወጣት እንዳለበት ጥሪ አቅርበዋል፡፡ “ለዓባይ ግድብ የሚፈልገውን መሠዋዕትነት ሕዝቡ መክፈል አለበት፤ አባቶቻችን ዓድዋ ላይ የሠሩትን ታሪክ እኛም መድገም አለብን” ብለዋል ወይዘሮ የሻለም፡፡ “ዓባይን አሳልፎ መስጠት ውርደት፣ ሽንፈት ነው፤ ተዋርዳና ተሸንፋ የማታውቅን ሀገር ማዋረድ አይገባም” ሲሉም አስተያየት ሰጥተዋል፡፡ የጎጥ ትርምስ ዓባይ ላይ እንደማይኖርም ወይዘሮ የሻለም ተናግረዋል፡፡የቆቦ ከተማ አስተዳደር ነዋሪው አቶ ደጀኔ መንገሻም የኢትዮጵያ ሕዳሴ ግድብን ‹‹የወደፊት መተዳደሪያ የሚሆን ተስፋ›› ሲሉ ገልጸውታል፡፡ ይህ ትውልድ በሕዳሴ ግድብ ላይ ትክክለኛውን አቋም አስታውቆ ኢትዮጵያዊነቱን ካስመሰከረ ለቀጣዩ ትውልድ መልካም መሆኑንም አብራርተዋል፡፡ “በዓባይ ጉዳይ ሉዓላዊነትን የሚያስነካ ድርድር የሚያደርግ መሪ ካለም የኢትዮጵያ መሪ አይደለም” ሲሉ ድርድሩ የኢትዮጵያን ጥቅም አሳልፎ መስጠት እንደሌለበት ገልጸዋል፡፡ዘጋቢ፡- ታርቆ ክንዴ